กองทุนกสิกรปลอดลงทุนบอนด์9ปท.ยุโรป
บลจ.กสิกรไทย เผยกองทุนไร้บอนด์ 9 ประเทศกลุ่มยุโรปถูกหั่นเกรด เชื่อยุโรปเร่งคลอดมาตรการแก้หนี้
17 ม.ค. 2555

บลจ.กสิกรไทย เผยกองทุนไร้บอนด์ 9 ประเทศกลุ่มยุโรปถูกหั่นเกรด เชื่อยุโรปเร่งคลอดมาตรการแก้หนี้
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า การปรับลดอันดับความน่าเชื่อถือระยะยาวของ 9 ประเทศ จากทั้งหมด 16 ประเทศในกลุ่มสหภาพยุโรปไม่ได้ส่งผลกระทบต่อกองทุนตราสารหนี้ต่างประเทศของบริษัท เนื่องจากกองทุนไม่ได้ลงทุนพันธบัตรของประเทศที่ถูกปรับลดอันดับความน่าเชื่อถือโดยตรง
ทั้งนี้กองทุนมีเพียงตราสารหนี้ที่ออกโดยธนาคารในประเทศฝรั่งเศสซึ่งถืออยู่เพียงเล็กน้อยและ ป้องกันความเสี่ยงจากอัตราแลกเปลี่ยน ที่มีคู่สัญญาเป็นธนาคารฝรั่งเศสก็มีสัดส่วนเพียง 10% ซึ่งเมื่อพิจารณาสถานะทางการเงินของธนาคารในฝรั่งเศสแล้ว เชื่อมั่นว่าสถาบันการเงินในฝรั่งเศสยังมีสถานะทางการเงินที่ดี มีสภาพคล่องมากพอต่อการชำระหนี้ทั้งในระยะสั้นและระยะยาว
"การปรับลดอันดับความน่าเชื่อถือส่งผลต่อการลงทุนทั่วโลก แต่ระยะสั้นหุ้นไม่ได้ลงรุนแรงนัก เพราะเป็นไปตามตลาดคาการณ์ แต่ผลกระทบในระยะยาวต่อตลาดหุ้นทั่วโลก เชื่อว่านักลงทุนต่างชาติอาจจะมีการดึงเม็ดเงินกลับประเทศจนกว่ายุโรปจะมีแนวทางแก้ไขปัญหาหนี้ที่ชัดเจนออกมาอีกครั้ง และหากมองอีกแง่หนึ่ง อาจเป็นจุดเปลี่ยนครั้งสำคัญที่กดดันให้กลุ่มยุโรปจริงจังกับการแก้ไขปัญหาหนี้มากขึ้น"นายประเสริฐ กล่าว 
สำหรับกองทุนเปิดเค โกลบอลอิควิตี้ (K-GLOBE) ซึ่งเน้นลงทุนในหุ้นต่างประเทศทั่วโลก ปัจจุบันลงทุนในหุ้นกลุ่ม EU และอังกฤษอยู่เพียง 12% และยังคงให้น้ำหนักการลงทุนในหุ้นกลุ่มนี้ต่ำกว่าดัชนี MSCI World All Country Index ซึ่งเป็นเกณฑ์มาตรฐานของกองทุนอยู่ถึง 13% ส่วนทองคำในช่วงนี้ยังได้รับอานิสงส์จากเทศกาลตรุษจีน ทำให้ราคาประคองตัวได้ ส่วนราคาน้ำมันแม้จะได้รับผลกระทบจากความต้องการน้ำมันในยุโรปที่มีแนวโน้มลดลง แต่เชื่อว่าสถานการณ์ตึงเครียดที่อิหร่านยังช่วยพยุงราคาน้ำมันไม่ให้ปรับตัวลดลงรุนแรงนัก